Diari Oficial de la Generalitat Valenciana


Sumari del DOGV 7912, del 08-11-2016 (2016/8779)

RESOLUCIÓ de 4 de novembre de 2016, del director general de Relacions amb les Corts, de la Presidència de la Generalitat, per la qual es disposa la publicació del Conveni marc entre el Ministeri de Defensa, Ciutat de les Arts i les Ciències, SA, i la Fundació Oceanogràfic de la Comunitat Valenciana per a la col·laboració en el projecte «Lleons marins: assistència social i conservació de l'espècie».
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7912

Data del DOGV
:   08-11-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/8779


Data del document
:   04-11-2016

Organisme emissor
:   Presidència de la Generalitat

Tipus de document
:   Resolució

RESOLUCIÓ de 4 de novembre de 2016, del director general de Relacions amb les Corts, de la Presidència de la Generalitat, per la qual es disposa la publicació del Conveni marc entre el Ministeri de Defensa, Ciutat de les Arts i les Ciències, SA, i la Fundació Oceanogràfic de la Comunitat Valenciana per a la col·laboració en el projecte «Lleons marins: assistència social i conservació de l'espècie». [2016/8779]  
El Ministeri de Defensa, Ciutat de les Arts i les Ciències, SA, i la Fundació Oceanogràfic de la Comunitat Valenciana han subscrit, prèvia tramitació reglamentària, el dia 14 d'octubre de 2016, el Conveni marc per a la col·laboració en el projecte «Lleons marins: assistència social i conservació de l'espècie».  
En compliment del que establix l'article 20 del Decret 176/2014, de 10 d'octubre, del Consell, és procedent la publicació en el Diari Oficial de la Generalitat Valenciana del conveni esmentat, que ha quedat inscrit en el Registre de Convenis de la Generalitat amb el número 780/2016 i que figura com a annex d'aquesta resolució.  
  
València, 4 de novembre de 2016.- El director general de Relacions amb les Corts: Antonio Torres Salvador.  
  
  
Conveni marc de col·laboració entre el Ministeri de Defensa, la Ciutat de les Arts i les Ciències, SA, i la Fundació Oceanogràfic de la Comunitat Valenciana, per a la col·laboració en el projecte «Lleons marins: assistència social i conservació de l'espècie»  
  
València, 14 d'octubre de 2016  
  
Reunits  
D'una part, l'almirall general Fernando García Sánchez, cap d'Estat Major de la Defensa, nomenat pel Reial Decret 1903/2011, de 30 de desembre, que actua en nom i representació del Ministeri de Defensa, fent ús de les facultats que li van ser delegades pel titular del Ministeri de Defensa d'acord amb l'Ordre DEF/3015/2004, de 17 de setembre, sobre delegació de competències en autoritats del Ministeri de Defensa en matèria de convenis de col·laboració.  
D'una altra part, Enrique Vidal Pérez, que actua en nom i representació de Ciutat de les Arts i les Ciències, SA (d'ara en avant, CACSA), en la seua qualitat de director general, segons consta en escriptura de poder atorgada a favor seu, el 2 d'octubre de 2015, davant el notari de València, Juan Bover Belenguer, sota el número 1910 del seu protocol; entitat domiciliada a València, avinguda del Professor López Piñero (Historiador de la Medicina), número 7, i amb el CIF número J30943952.  
Leocadia García Bartual, en nom i representació de la Fundació Oceanogràfic de la Comunitat Valenciana (d'ara en avant, la Fundació Oceanogràfic), amb domicili a aquests efectes a València, Gran Via Marqués del Túria, número 19, CP 46777. Leocadia García Bartual actua en qualitat de gerent, exercint facultats conferides en escriptura pública de nomenament de gerent i apoderament atorgada a favor seu el dia 9 de maig de 2016, davant el notari de València, Alejandro Cervera Taulet, sota el número 1602 del seu protocol. L'esmentada escriptura es troba pendent d'inscripció en el Registre de Fundacions de la Comunitat Valenciana.  
Les parts, en la representació que tenen, es reconeixen mútua capacitat per a atorgar-se i convindre i  
  
Exposen  
  
Primer. Que el Ministeri de Defensa (MINISDEF) dóna suport al desenvolupament de tecnologies de caràcter dual i, per això, té interés a participar en les activitats, projectes, i programes d'investigació de naturalesa civil, l'objectiu, desenvolupament i resultats dels quals puguen ser aprofitats en el futur per a la millora de les capacitats i procediments d'actuació de les forces armades.  
Segon. Que CACSA és l'empresa pública de la Generalitat, creada per Decret 225/1991, del Consell, de 9 de desembre, l'objecte social de la qual consisteix en la promoció, organització i gestió de totes les activitats que requerisquen la preparació, construcció i posada en funcionament del projecte de la Generalitat denominat «Ciutat de les Arts i les Ciències de València», i també de la promoció, organització i gestió de l'explotació de les activitats i serveis a desenvolupar en els immobles d'instal·lacions que l'integren. Dins d'aquest projecte es troba l'Oceanogràfic.  
Tercer. Que la Fundació Oceanogràfic és una fundació (i) vàlidament constituïda en virtut d'escriptura pública atorgada el dia 9 de març de 2016 davant el notari del Col·legi de València, Alejandro Cervera Taulet, sota el número 863 del seu protocol; (ii) degudament inscrita en el Registre de Fundacions de la Comunitat Valenciana amb el número 598V, i (iii) amb un únic soci fundador que és la societat mercantil Avanqua Oceanogràfic-Àgora, SL (d'ara en avant Avanqua), i el principal objectiu del qual, al marge dels propis de gestió i explotació de l'Oceanogràfic, segons es defineix més avall, és la investigació i conservació de les espècies marines i els seus hàbitats naturals, i també l'educació i divulgació científica.  
Que per la seua banda, Avanqua ha resultat adjudicatària del contracte número PA 7/2014 de la Generalitat per a la gestió i explotació dels edificis i instal·lacions de l'Oceanogràfic i l'Àgora i suport a la Ciutat de les Arts i les Ciències, SA, per a la dinamització de la Ciutat de les Arts i les Ciències (el contracte amb CACSA) de manera que, com a conseqüència d'això, Avanqua és l'empresa titular de l'explotació i gestió del complex Oceanogràfic (d'ara en avant, l'Oceanogràfic), el qual s'integra en el més ampli de la Ciutat de les Arts i les Ciències de València, propietat de la Ciutat de les Arts i les Ciències de València, SA, dins el qual es troba un equip tècnic i humà responsable del benestar i salut dels animals albergats i també del desenvolupament de línies d'investigació per a la seua conservació, atenció i millora.  
  
Que, en conseqüència, la Fundació Oceanogràfic i Avanqua, en el marc de la vinculació que ambdues mantenen amb l'Oceanogràfic, i com a institucions cada una d'aquestes dedicades, entre altres fins, a la divulgació científica i a l'educació, tenen entre els seus principals i comuns objectius la investigació i conservació de les espècies marines i els seus hàbitats naturals, mantenint una estreta relació de col·laboració entre aquestes i posant per a això Avanqua a disposició de la Fundació Oceanogràfic les infraestructures, el material biològic i els recursos tècnics i humans especialitzats requerits per a la consecució de tals fins i objectius.  
Quart. Que CACSA i la Fundació Oceanogràfic, com a institucions intervinents en la gestió de l'Oceanogràfic, i cada una d'aquestes dedicades entre altres fins a la investigació sobre espècies de fauna i flora autòctona i exòtica, tenen com una de les seues activitats desenvolupar un projecte d'investigació denominat «Lleons marins: assistència social i conservació de l'espècie».  
Cinqué. Que en el futur desenvolupament de l'esmentat projecte d'investigació es preveu dur a terme activitats relacionades amb la protecció de vides humanes, cerca, salvament, rescat, lluita contra la contaminació marina i altres, que poden tindre una aplicació per a la millora de les capacitats de les forces armades en l'àmbit, principalment, de la gestió d'emergències.  
Sisé. Que el MINISDEF, CACSA i la Fundació Oceanogràfic estan, per tant, interessats a col·laborar en l'esmentat projecte d'investigació, explorant de forma conjunta els camps formatius, científics i tècnics que s'acorden entre les parts.  
Pel que s'ha exposat, les parts acorden subscriure el present conveni marc de col·laboració que es regirà per les següents  
  
Clàusules  
  
Primera. Objecte del conveni  
L'objecte d'aquest conveni és establir el marc general de col·laboració entre les parts per al desenvolupament del projecte «Lleons marins: assistència social i conservació de l'espècie». Aquest projecte preveu les àrees de desenvolupament següents:  
- L'avaluació del potencial dels lleons marins com a assistents en l'execució de diverses activitats que puguen contribuir a millorar el compliment de les missions encomanades a les forces armades, especialment en l'àmbit de les emergències.  
- El desenvolupament de diferents línies d'investigació que permeten obtindre informació valuosa des del punt de vista fisiològic i/o sanitari que redunde en la seua protecció i en la conservació de les poblacions salvatges.  
  
Segona. Modalitats de la col·laboració  
L'abast de la col·laboració entre les parts s'estendrà principalment a les responsabilitats següents:  
La col·laboració del MINISDEF es realitzarà per mitjà de la participació en convenis específics derivats d'aquest conveni marc. La naturalesa, els termes i l'abast d'aquesta cooperació es determinaran per acord entre les parts. Els convenis específics podran comprendre l'execució d'una o més activitats.  
El projecte estarà liderat per la Fundació Oceanogràfic i comptarà amb el suport de CACSA.  
El Centre de Vigilància Veterinària en Sanitat Animal (VISAVET), que pertany a la Universitat Complutense de Madrid, serà l'encarregat, a través del conveni subscrit amb CACSA i Avanqua, de dinamitzar el projecte fonamentalment en l'àmbit de la investigació, prestant suport i assessorament cientificotècnic en totes i cada una de les fases i servirà de vincle amb algunes de les entitats públiques que garanteixen la viabilitat del projecte.  
  
Tercera. Aportacions de les parts  
Per part del MINISDEF:  
a) Donar suport institucionalment al desenvolupament del projecte «Lleons marins: assistència social i conservació de l'espècie».  
b) Estudiar i determinar la possible aportació de recursos que siguen acordats, per mitjà de la subscripció de convenis específics derivats d'aquest conveni marc.  
Per part de CACSA:  
a) Proporcionar els exemplars de lleó marí necessaris per a la realització d'aquest projecte, sempre supeditat al fet que hi haja disponibilitat d'aquests. En tractar-se de sers vius, açò es realitzarà en la mesura que siga possible seguint un pla de cria i gestió adequat.  
b) Posar a disposició del projecte les relacions institucionals que es puguen requerir per a la seua implantació.  
c) Col·laborar i assessorar en tots els aspectes necessaris per a l'elaboració i execució del projecte.  
Per part de la FUNDACIÓ OCEANOGRÀFIC:  
a) Establir i mantindre, en els termes concretament convinguts per les parts, l'emplaçament del centre logístic requerit per a la posada en marxa del projecte i el seu posterior desenvolupament.  
b) Proporcionar, en els termes concretament convinguts per les parts, les infraestructures, recursos humans, tècnics i materials necessaris per a la realització del projecte en matèria d'entrenament, veterinària i gestió de l'activitat.  
c) Proposar a les parts implicades, la realització de les diverses activitats que coadjuven a una correcta execució del conveni.  
  
Quarta. Finançament  
Totes les activitats i pràctiques que s'escometen com a conseqüència de la subscripció del present conveni marc de col·laboració, i les específics que pogueren subscriure's amb posterioritat, no implicaran per al MINISDEF cap compromís financer ni suposaran increment de la despesa pública, ni increment de dotacions ni de retribucions ni d'altres despeses de personal.  
En conseqüència, no s'incrementarà cap pressupost ni es disminuiran els ingressos al Tresor. Així mateix, no es deriven ni s'assumeixen contraprestacions econòmiques entre les parts.  
Així mateix, l'aplicació i execució d'aquest conveni i tots els actes que pogueren dictar-se en la seua execució i desenvolupament no suposaran obligacions econòmiques per a CACSA i, en tot cas, seran atesos amb els seus propis mitjans personals i materials.  
Per la seua banda, qualsevol aportació a càrrec de la Fundació Oceanogràfic al projecte, ja siga de mitjans econòmics, materials, personals o animals, haurà de ser prèviament i expressament autoritzada per aquesta  
  
Cinquena. Publicitat de la col·laboració i llicència d'ús no exclusiu de les marques i logotips de les parts  
Les parts s'encarregaran de difondre les actuacions que porten a cap en el marc del present conveni, si bé qualsevol comunicació de la col·laboració conjunta haurà de ser prèviament acordada per les parts i haurà de reconéixer i fer constar la participació de les parts per mitjà de l'ocupació dels seus logotips i denominacions oficials.  
Amb aquest fi, cada una de les parts concedeix a les altres una llicència d'ús no exclusiu de la marca i logotip de la seua imatge corporativa només a l'efecte de donar publicitat a la present col·laboració.  
Cada una de les parts haurà de respectar en tot moment el color i logotip de les altres i utilitzar la marca de les altres d'acord amb la legalitat vigent i només als efectes del que disposa el present conveni.  
  
Sisena. Protecció i accés a la informació i protecció de dades de caràcter personal  
Les parts intercanviaran, quan qualsevol d'elles ho requerisca i sempre que la normativa vigent així ho permeta, informació, publicacions i tota altra documentació necessària per a les tasques que es realitzen conjuntament, i el receptor haurà de mencionar el nom de l'entitat que subministre la informació. Així mateix, ambdues parts posaran a disposició mútua el seu patrimoni bibliogràfic, i també el simple accés a les xarxes informàtiques, als efectes i per a les finalitats pròpies del present conveni.  
Es respectarà la normativa en vigor sobre matèries classificades, seguretat en la informació i seguretat militar, i també qualsevol altra normativa que fóra d'aplicació.  
Sense perjuí del que establix la clàusula anterior, les parts es comprometen a limitar l'accés a la informació que puga generar-se en les activitats objecte d'aquest conveni per motius de seguretat i defensa nacional. Així mateix, es limitarà l'accés a la informació del contingut del conveni.  
En particular, cada part mantindrà estrictament protegida i no divulgarà a tercers, ni en tot ni en part, la informació i documentació classificada rebuda de l'altra part i identificada com a tal, en relació amb l'objecte i execució d'aquest conveni, ni la usaran, ni reproduiran, ni en tot ni en part, sense autorització prèvia i escrita de l'altra part, utilitzant l'esmentada informació exclusivament per als fins d'aquest conveni.  
  
De la mateixa manera, l'obligació de limitar l'accés a la informació i a la documentació classificada, establides en aquest conveni, no té límit temporal i es mantindrà encara que aquest acabe per qualsevol causa.  
Tot això salvant els drets de tercers quant als drets de propietat intel·lectual, obligant-se en tot cas ambdues parts a mantindre confidencialitat en relació amb la informació subministrada.  
Les dades personals que s'arrepleguen com a conseqüència d'aquest conveni seran incorporades als fitxers de dades responsabilitat de les parts firmants, i seran tractades únicament a l'efecte de dur a bon terme el present conveni. Les parts es comprometen a tractar aquestes d'acord amb el que disposa la Llei Orgànica 15/1999, de 13 de desembre, de protecció de dades de caràcter personal, i en la resta de normes aplicables a aquesta matèria, i es comprometen a adoptar totes les mesures de seguretat exigida per l'esmentada normativa.  
  
Setena. Propietat intel·lectual  
Els resultats que s'obtinguen per processos d'investigació aconseguits com a conseqüència d'aquest conveni marc seran propietat de les parts en les proporcions que s'establisquen en cada conveni específic, i es valoraran fonamentalment per a això les aportacions de qualsevol classe que per a cada activitat o projecte es realitzen.  
En cada conveni específic les parts hauran d'acordar la forma d'assignació dels eventuals resultats que per l'esmentat acord s'obtinguen, entenent-se per «resultats» aquells que siguen susceptibles de protecció legal per les normes sobre propietat intel·lectual, patents d'invenció o per qualsevol altra que preveja algun tipus de registre oficial, entenent-se també que revestiran el caràcter de «resultats» als efectes d'aquesta clàusula, aquells que sense meréixer protecció legal puguen ser utilitzats en processos productius i adquirisquen per això valor econòmic.  
Sense perjudici de l'anterior, acorden les parts que la Fundació Oceanogràfic podrà utilitzar lliurement els esmentats resultats, únicament i exclusivament, quan aquests siguen utilitzats per a la conservació, la recuperació i la millora del benestar animal de les espècies presents en l'Oceanogràfic.  
En cas de publicació o presentació pública dels resultats dels projectes duts a terme en execució i compliment d'aquest conveni marc, les parts s'anomenaran conjuntament segons el prèviament acordat com a coautors o en els agraïments.  
En relació amb tot l'anterior, les parts s'obliguen a respectar i fer respectar els drets de propietat intel·lectual i industrial titularitat de les altres parts a què tinga accés en ocasió de l'execució del conveni i a col·laborar activament entre aquestes en la conservació del seu valor i prestigi.  
El present conveni no comportarà la concessió de cap dret a favor de les parts sobre els drets de propietat intel·lectual i industrial titularitat de les altres parts, llevat que les parts així ho acorden per escrit.  
Així mateix, convenen les parts a atorgar al contingut del que preveu la present clàusula el caràcter d'essencial a l'efecte de la subscripció d'aquest conveni.  
  
Huitena. Mesures de control i seguiment  
A fi de controlar l'execució del present conveni i dels convenis específics que les parts pogueren subscriure, les parts constituiran una comissió mixta de seguiment paritària i integrada per:  
- MINISDEF:  
· Vocal de la Direcció General d'Armament i Material (DGAM): oficial de la Subdirecció General de Planificació, Tecnologia i Innovació.  
· Vocal de l'Estat Major de la Defensa (EMAD): cap de la Secció de Recursos de la Divisió de Plans de l'Estat Major Conjunt de la Defensa.   
  
· Vocal de la Unitat Militar d'Emergències (UME): cap del III Batalló d'Intervenció d'Emergències (JEBIEM III).   
· Vocal de la Inspecció General de Sanitat Militar (IGESANDEF): cap de la Unitat de Planificació, Gestió i Coordinació. Sanitat Animal.   
  
- CACSA / Fundació Oceanogràfic (Avanqua):  
· Vocal de la Fundació Oceanogràfic: director del Comité Científic de la Fundació Oceanogràfic.  
· Vocal de la Fundació Oceanogràfic: gerent de la Fundació Oceanogràfic.  
· Vocal de VISAVET: coordinador de la Xarxa de Laboratoris d'Alerta Biològica (RE-LAB).  
· Vocal de CACSA: director de Control de Gestió de l'Oceanogràfic.  
Les decisions adoptades per la comissió mixta hauran d'acordar-se per unanimitat.  
La comissió mixta haurà de reunir-se, almenys, una vegada a l'any, i podrà fer-ho sempre que ho estimen oportú els seus membres.  
La comissió mixta dictarà les seues normes internes de funcionament i formarà les subcomissions o grups de treball que considere oportunes, pel període que establisca. El seu funcionament i presa de decisions es regirà, segons la legislació aplicable, per la normativa que regula els òrgans col·legiats.  
Entre les funcions de la comissió mixta es troben:  
a) Aprovar els projectes d'interés comú en el marc del present conveni, establint els objectius, el termini de durada de cada projecte i les aportacions que siguen necessàries.  
b) Acordar entre les parts l'aportació de recursos necessaris per al desenvolupament inicial del projecte.  
c) Canalitzar i supervisar els projectes o activitats que es realitzen, fruit d'aquest conveni i vetlar pel bon desenvolupament d'aquests.  
d) Preparar els convenis específics d'execució del present conveni sobre les matèries seleccionades i dins les modalitats de col·laboració que acorden les parts.  
e) Resoldre els dubtes i controvèrsies que puguen sorgir en l'aplicació i interpretació del present conveni, en la forma establida en aquesta clàusula.  
De les actes que estenga la comissió mixta es remetrà una còpia a la Secretaria Autonòmica de l'Agència Valenciana de Turisme i aquells organismes que pogueren tindre alguna implicació en el desenrotllament dels projectes o activitats realitzades.  
  
Novena. Legislació aplicable  
Aquest conveni té naturalesa administrativa. Es regularà pel que estableix en aquest, i queda exclòs de l'àmbit d'aplicació del Text Refós de la Llei de Contractes del Sector Públic, aprovat pel Reial Decret Legislatiu 3/2011, de 14 de novembre, d'acord amb el que s'ha disposat en l'article 4.1.d.  
Sense perjuí de l'anterior, per a la interpretació de dubtes i controvèrsies que sorgisquen en la interpretació d'aquest conveni caldrà ajustar-se al que disposen les clàusules i, subsidiàriament, s'acudirà als principis establits en la Llei 39/2015, d'1 d'octubre, del Procediment Administratiu Comú de les Administracions Públiques, i en la Llei 40/2015, d'1 d'octubre, del Règim Jurídic del Sector Públic, així com en l'esmentat Text Refós de la Llei de Contractes del Sector Públic, a les restants normes administratives que se li apliquen i als principis generals del dret.  
Les qüestions litigioses que pogueren sorgir entre les parts com a conseqüència de l'execució del conveni hauran de resoldre's per mutu acord d'aquestes en el si de la comissió mixta. Si no es pot aconseguir l'esmentat acord, seran de coneixement i competència de l'ordre jurisdiccional del contenciós administratiu.  
  
Desena. Vigència  
El conveni entrarà en vigor en el moment de la seua firma. La seua vigència serà de dos anys, que serà prorrogable per un període de dos anys per acord exprés de les parts, per mitjà d'una addenda de pròrroga al conveni, manifestada amb dos mesos d'antelació a la finalització del termini de vigència.  
Així mateix, el conveni podrà revisar-se en qualsevol moment a requeriment d'alguna de les parts i, si és el cas, modificar-se per acord exprés d'ambdues parts per mitjà d'una addenda de modificació a aquest conveni.  
La cooperació de les parts firmants es prolongarà fins a la finalització de les accions que es troben en execució.  
La col·laboració objecte d'aquest conveni estarà sempre supeditada a les necessitats de la defensa nacional i, en particular, a les del MINISDEF i a les missions que té encomanades, de qualsevol índole, per la qual cosa, sorgida tal necessitat, el conveni quedarà suspés mentre persistisca l'esmentada necessitat o, si és el cas, extingit sense que siga necessari avís o denúncia prèvia en aquest sentit i sense dret a cap reclamació per les altres parts o de tercers, ni de concessió d'indemnització o compensació a favor seu.  
  
Onzena. Causes de resolució  
Aquest conveni quedarà extingit per:  
a) Mutu acord de les parts.  
b) Finalització del termini del conveni o de les pròrrogues, si és el cas, sense que es desenvolupen projectes entre ambdues parts.  
c) Denúncia per alguna de les parts, que haurà d'efectuar-se de forma expressa i fefaent amb una antelació mínima de tres mesos.  
d) Impossibilitat sobrevinguda de complir l'objecte del conveni.  
e) Incompliment greu acreditat per una de les parts de les obligacions establides en el present conveni.  
f) La finalització, per qualsevol causa, del contracte número PA 7/2014, entre Avanqua i la Generalitat Valenciana, per a la dinamització de CACSA, a què s'ha fet referència en l'expose tercer, paràgraf segon.  
  
En tals supòsits, les parts estaran obligades a comunicar-se recíprocament, per escrit, l'acreditació de la concurrència de la causa invocada per a donar per extingida la relació convencional, i la resolució serà efectiva transcorregut un mes des de la data de l'esmentada comunicació.  
Els treballs en curs d'execució no podran ser afectats per aquesta determinació, sempre que es compte amb els recursos necessaris per a finalitzar les tasques d'execució.  
I, en prova de conformitat de tot el que antecedeix, firmen el present conveni en tres exemplars originals, igualment vàlids, en el lloc i la data al principi indicats.  
  
Pel Ministeri de Defensa, el cap d'Estat Major de la Defensa: Fernando García Sánchez.  
Per la Ciutat de les Arts i les Ciències, SA, el director general: Enrique Vidal Pérez.  
Per la Fundació Oceanogràfic de la Comunitat Valenciana, la gerent: Leocadia García Bartual.